หุ้นยุโรปปิดพุ่งรับยูโรโซน-IMF ไฟเขียวเงินกู้กรีซ
ตลาดหุ้นยุโรปปิดพุ่งขึ้นเมื่อคืนนี้ (25 พ.ค.) ขานรับรายงานที่ว่า รัฐมนตรีคลังของยูโรโซนและกองทุนการเงินระหว่างประเทศ (IMF) ได้อนุมัติเงินกู้งวดใหม่ให้แก่กรีซ นอกจากนี้ ตลาดยังได้รับปัจจัยบวกจากราคาน้ำมันที่ดีดตัวขึ้น
26 พ.ค. 2559

สำนักข่าวอินโฟเควสท์รายงานว่า ดัชนี Stoxx Europe 600 พุ่งขึ้น 1.3% ปิด (25 พ.ค.) ที่ 348.56 จุด ซึ่งเป็นระดับสูงสุดนับตั้งแต่วันที่ 28 เม.ย., ดัชนี CAC-40 ตลาดหุ้นฝรั่งเศสปิดที่ 4,481.64 จุด เพิ่มขึ้น 50.12 จุด หรือ +1.13%, ดัชนี DAX ตลาดหุ้นเยอรมันปิดที่ 10,205.21 จุด พุ่งขึ้น 147.90 จุด หรือ +1.47% และดัชนี FTSE 100 ตลาดหุ้นลอนดอนปิดที่ 6,262.85 จุด เพิ่มขึ้น 43.59 จุด หรือ +0.70%
ตลาดหุ้นยุโรปได้รับแรงหนุนหลังจากมีรายงานว่า รัฐมนตรีคลังของยูโรโซนและ IMF ได้อนุมัติเงินกู้งวดใหม่ให้แก่กรีซ ในการประชุมซึ่งมีขึ้นที่กรุงบรัสเซลส์ ประเทศเบลเยี่ยม โดยเงินกู้งวดใหม่มีมูลค่า 1.03 หมื่นล้านยูโร หรือ 1.14 หมื่นล้านดอลลาร์ และจะจัดสรรให้กับกรีซล็อตแรก 7.5 พันล้านยูโร ในช่วงต้นเดือนมิ.ย.นี้
การอนุมัติความช่วยเหลือดังกล่าวมีขึ้นหลังจากที่รัฐสภากรีซได้ผ่านมาตรการรัดเข็มขัดรอบใหม่ ซึ่งรวมถึงการขึ้นภาษี และการตั้งกองทุนแปรรูปเป็นภาคเอกชน เพื่อให้สอดคล้องกับข้อเรียกร้องของฝ่ายเจ้าหนี้ ทั้งนี้ กรีซกำลังต้องการเงินกู้งวดใหม่เพื่อนำไปชำระหนี้จำนวนหลายพันล้านยูโรต่อธนาคารกลางยุโรป และกองทุนการเงินระหว่างประเทศในเดือนมิ.ย. และก.ค.
นอกจากนี้ ตลาดยังได้รับแรงหนุนจากการดีดตัวขึ้นของราคาน้ำมัน หลังจากสำนักงานสารสนเทศด้านการพลังงานของรัฐบาลสหรัฐ (EIA) เปิดเผยว่า สต็อกน้ำมันดิบของสหรัฐปรับตัวลดลงมากกว่าที่นักวิเคราะห์คาดการณ์ไว้ หุ้นกลุ่มพลังงานดีดตัวขึ้นตามราคาน้ำมัน โดยหุ้น Eni SpA ซึ่งเป็นบริษัทพลังงานของอิตาลี พุ่งขึ้น 3.5% หุ้นเรพซอล ซึ่งเป็นบริษัทน้ำมันของสเปน ทะยานขึ้น 3.7%
สำหรับข้อมูลเศรษฐกิจที่ช่วยหนุนภาวะการซื้อขายในระหว่างวันนั้น สถาบัน Ifo ซึ่งเป็นสถาบันวิจัยเศรษฐกิจของเยอรมนี เปิดเผยว่า ผู้บริหารภาคธุรกิจของเยอรมนีมีความเชื่อมั่นเพิ่มขึ้นเกินคาดในเดือนพ.ค. ทั้งนี้ Ifo เปิดเผยว่า ดัชนีความเชื่อมั่นภาคธุรกิจเพิ่มขึ้นสู่ระดับ 107.7 ในเดือนพ.ค. หลังแตะระดับ 106.7 ในเดือนเม.ย. ด้านนักวิเคราะห์คาดการณ์ก่อนหน้านี้ว่า ดัชนีความเชื่อมั่นอยู่ที่ระดับ 106.8 ในเดือนพ.ค.